گَپّ بئیت تئی زُلفاں سَر بیت پَشت کپیت چے یار
مہر ‘ اطاعت ‘ زگر ‘ عبادت دُرست شُت اَنت بیکار
تئی چَمّانی ارس مئے زِرد ءَ مان اَتک اَنت کاٹار
پُرشت شُت اَنت مئے چَمّاں دُوشی یکّ یکّ ءَ اِستار
پَشت مہ کَپتیں گوں مَندیلاں یکّے ہم رَہوار
تیغاں مارا گِردی چَرتیں ھَمچو کہ پَرکار
اے چونیں اِسرارے مارا بُرتہ کَؤر پَتار
چَمّاں تَرمپے بہر نہ بیتّہ کیچ ءَ کُرتہ ہار
دَہل کہ سبزیت کار رُنَگ بیت آسر باقی یار
ارسی تحمے بلکیں تُرکّیت چے درد ءِ بستار
ہَر دیں سَر گِپتیں اُمّیتاں ما پہ سئیل شکار
مَہری پُلّ ءُ شوشنگانی سِست اَنت پینڈ مہار
باریں تو کئی اَہداں تُکش ئے ساگر نامی چار
زَنگ جَن ئے اے دَہر ءَ کئی تو او آہُو رفتار!
میرساگر